Rekamehe kilometraaži läbinud Aland: oli igatpidi keeruline aasta (0)
FC Flora väravavaht Richard Aland lõpetas Premium liigas oma esimese täispika hooaja, kui ta Pärnu Vapruses laenul viibides kõik 3240 minutit kaasa tegi.
Seni Nõmme Kaljus ja Floras peamiselt varukinda rolli täitnud 24-aastane Aland pidi enda selja tagant välja noppima 123 palli, aga kriitikutelt sai ta pigem kiita kui laita. "Oli raske hooaeg," tunnistas Aland ausalt. "Palju tööd, palju sõitmist, palju sisselastud väravaid. Igatpidi keeruline, aga mis ei tapa, teeb tugevaks. Mängupraktikat ja olukordi oli kõvasti."
Aland selgitas, et õppis tänu sellele hooajale ka enda kui väravavahi kohta nii mõndagi. "Kindlasti joonistusid mingid asjad välja, millega edaspidi rohkem tööd teha. Mängutunnetus on siin kohal võtmesõna."
Tartust tuule tiibadesse saanud väravavaht elas küll Tallinnas, aga enamiku ajast harjutas ta koos Vaprusega. Episoodiliselt, kui Pärnus parasjagu trenne ei olnud, osales ta ka oma leivaisa Flora treeningutel. "Mahu poolest oli hästi tõsine ja töine aasta," nõustus ta. Kui lisada 18 kodumängule otsa ka treeningud, siis kinnitas Aland, et kokku tuli tal Tallinn - Pärnu maanteed läbida tugev kolmekohaline arv kordi. "See kilometraaž on vägev rekamehetulemus ilmselt," naeris ta.
Mis edasi, ei hakanud ta veel välja kuulutama, aga Floraga on mees pidevas ühenduses olnud. "Eks lähiajal selgub, mis edaspidi saab. Eesmärk oleks kindlasti mängida."